'कॉन्ट्रोवर्सी क्वीन' कही जाने वाली वीना मलिक निर्देशक हेमंत मधुकर की फ़िल्म '125 किलोमीटर्स मुंबई' को शूट कर रही थी और शुक्रवार शाम को वो फ़िल्म की शूटिंग से कहीं चली गई.वीना के इस तरह बिना किसी को कुछ बताए चले जाने पर सफाई देते हुए भारत में वीना मलिक के मैनेजर प्रतिक मेहता कहते हैं, ''वीना को इस फ़िल्म की शूटिंग सिर्फ 16 दिसंबर तक ही करनी थी. लेकिन 15 की शाम को फ़िल्म के निर्देशक ने मुझे फ़ोन करके कहा कि वो वीना के साथ कुछ सीन दोबारा शूट करना चाहते हैं. ये बात मैं वीना को बता नहीं पाया और इसलिए 16 की शाम वीना फ़िल्म की शूटिंग से निकल गईं.''प्रतिक ये भी बताते हैं कि पिछले कुछ दिनों से वीना शारीरिक और मानसिक रूप से तनाव में थी. प्रतिक कहते हैं, ''एफएचएम पत्रिका में छपी उनकी तस्वीर की वजह से वीना बहुत तनावग्रस्त थीं और उनकी तबियत भी ख़राब चल रही थी. इतना ही नहीं वो पिछले दो तीन दिनों से लगातार शूटिंग कर रही थीं. वो थकी हुई थीं और थोडा आराम करना चाहती थीं इसलिए वो मुंबई के एक होटल में चली गईं.''प्रतिक कहते हैं, ''वीना हमेशा मेरे संपर्क में रहती हैं लेकिन इस बार उनका फ़ोन नहीं लग रहा था. इसलिए मैं थोडा घबरा गया और पुलिस के पास ये सलाह लेने पहुंच गया कि अब मुझे क्या करना चाहिए. पुलिस थाने से निकलने के दस मिनट के अंदर-अंदर ये ख़बर पूरी मीडिया में छा गई कि वीना मुंबई से गायब हो गई हैं.''जब बीबीसी ने प्रतिक से पूछा कि वीना के इस तरह यूं बिना किसी को बताए चले जाने को लोग उनका 'पब्लिसिटी स्टंट' भी कह रहे हैं, तो प्रतिक बोले, ''मीडिया के कुछ लोग ज़बरदस्ती मुझे फ़ोन कर बात करना चाहते थे, मैंने मना भी किया लेकिन फिर भी वो मुझसे बात करते रहे और ये वही लोग हैं जिन्होंने वीना के चले जाने को वीना का 'पब्लिसिटी स्टंट' करार दिया.''अब तो वीना आ गई हैं तो वो ख़ुद मीडिया से बात क्यों नहीं कर रही हैं? इस सवाल का जवाब देते हुए प्रतिक कहते हैं, ''वीना बहुत ही परेशान हैं, पहले क्या कम उलझने थी और अब ये नया विवाद हो गया है. वीना मुझ से भी बहुत नाराज़ हैं. लेकिन वो जानती हैं मैंने जो भी किया वो उनकी भलाई के लिए ही किया है.'''125 किलोमीटर्स मुंबई' के अलावा वीना मलिक जल्द ही अपनी पहली फ़िल्म 'ज़िन्दगी 50-50' और फिर 'दाल में कुछ काला है' में नज़र आएंगी.